Document ID: /fineweb-2-swissfilter-quality_10-filterrobots/filtered/02038.jsonl.gz/3780

In aspect in pau amar per ils organisaturs da la Festa districtuala a Müstair hai tuttina dà a la fin dals quints. La participaziun da chors e da chantaduras e chantadurs è sa sminuì, cumpareglià cun la davosa festa avant la pandemia da corona. En congual cun Poschiavo il 2016 èn sa preschentads 20 chors, quai èn set damain. Ed avant set onns avevan ils organisaturs dumbrà 730 activs, quest onn dentant sulettamain 440.
Il grond di da festa nua ch’ils chors dal district èn sa preschentads è stà la sonda. La dumengia ha suandà l’act final cun il cortegi, chant communabel ed in cult divin cun il chor da gospel da Dübendorf.
Igl è la terza giada suenter il 2002 che Müstair organisescha ina festa districtuala (l'onn 2007 ha il vitg manà tras la festa ceciliana da chant). Il program da festa è vast ed en spezial per ils uffants vegn fatg bler per eventualmain animar in u l'auter da chantar.
Producziuns da gara
Dals 20 chors annunziads sa preschentan mintgamai 10 en la baselgia Ospizi e 10 en la baselgia da la claustra Son Jon. Mintga chor ha elegì duas fin quatter chanzuns. Il repertori da chanzuns è vast, da cumponists rumantschs da pli baud e cumponists rumantschs odierns, Beatles, Bob Dylan ed Abba fin a chanzuns africanas. Suenter las producziuns concerteschan trais chors ospitants en la tenda da festa nua ch'i dat la saira l'act uffizial ed ils chors generals.
La dumengia è planisà in cortegi da tuts ils chors da la Posta Müstair fin la tenda da festa. Silsuenter datti in cult divin accumpagnà dal Gospelchor Dübendorf e la festa va lura a fin cun chantar en cuminanza.
Radio live da Müstair
Sco gia a la festa districtuala da musica a Val è il radio RTR er preschent a Müstair. Il bus d'emissiun è plazzà sin il Plaz Grond, en la zona d'inscunter nua ch'ils chors pon er sa preschentar en il liber. RTR rapporta live sonda da las 10:00 – 14:00 e la saira las 16:00 – 18:00.
Il program da radio durant e suenter ils dis da festa:
- Artg musical dumengia a las 14:00
- Noss chors mardi a las 19:00
Kidsday
Per animar ils uffants al chant datti venderdi ils 16 da zercladur in «Kidsday» per scolaras e scolars da l'Engiadina, las valladas dal sid e Samignun cun il tema «chant». Il suentermezdi vegnan las chanzuns ellavuradas lura preschentadas en tenda da festa. Il medem mument sa preschentan er divers chors d'uffants indigens.
Ed uschia ha quai lura tunà en tenda da festa cura che tut ils uffants han chantà.